Taraba, Tomáš, poslanec NR SR (2021-11-30):
Ďakujem za slovo. Ďakujem pekne. Vážený pán predsedajúci, vážená pani spravodajkyňa, dámy a páni, prinášame návrh zákona o štátnych symboloch, teda doplnenie tohoto zákona, a to vzhľadom na to, že Slovenská republika je zvrchovaný štát, ktorý má niektoré štátne symboly, tak ako každý iný štát, a každý úradník, ktorý je predstaviteľom štátu, by mal rešpektovať, že je dobré budovať identitu štátnych symbolov na štátnych inštitúciách, na štátnych budovách, pri štátom organizovaných podujatiach. Slovenská republika nie je nejaká korporátna identita, nie je nejaká súkromná firma niekoho alebo pár ľudí, a z tohoto dôvodu je normálne, že konanie niektorých úradníkov, ktoré začína byť veľmi módne a ktoré, alebo teda nie ani úradníkov, ale volených predstaviteľov ľudu, ktorí začali si myslieť, že tie inštitúcie patria im, že sú to ako keby ich nejaké privátne korporácie a oni si môžu na budovy a na tieto inštitúcie lepiť akékoľvek symboly, akékoľvek vlajky dávať, vešať a podobne. Jednoducho sme mladý, sme mladý štát, aj keď sme teda starý národ, ale sme mladý štát a nemáme takú hlbokú históriu ako ostatné národy a štáty, ktoré si to budovali stáročia. Ale o to väčšmi si myslím, že každý jeden vlastenec alebo každý jeden človek, ktorý akceptuje, že Slovensko má svoju identitu, tak nemôže byť alebo cítiť sa úplne v poriadku s tým, keď vidí, ako napríklad verejná ochrankyňa práv si vyvesí, kedy chce, napríklad LGBTI zástavu. Ja sa pýtam, čo to má so slovenskou štátnosťou? Kto je dal toto právo? Na základe akého zákona to robí? To je to isté, ako keby teraz nejaký prívrženec iného spektra si napríklad vyvesil zástavu, ja neviem, že má rád križiacke výpravy, tak si dá zástavu križiackych výprav. Druhý zase, vieme, že sú predstavitelia takí, ktorí tvrdia, že Zem je stále rovná. Môžete ísť na sociálne siete. Má to veľkú popularitu, tieto skupiny. Je absurdné, že toto štát toleruje. Tie inštitúcie sú platené z daňových príspevkov občanov Slovenskej republiky. A kto si chce presadzovať akúkoľvek ideológiu, nech si to robí či už cez súkromné spoločnosti, cez občianske združenia, nech si to robí v rámci svojich rodín a akcií a čohokoľvek. Ale je neprípustné, aby sme viac tolerovali to, že niektorí úradníci sa začali tváriť, že vlastne oni sú nad zákonom, oni si z toho môžu robiť nástroj svojej vlastnej individuálnej nejakej propagandy, nejakej čiastkovej ideológie, ktorej ona, oni veria a ktorá nemá nič s ústavnosťou, pretože naša ústava hovorí, že sa neviažeme na žiadnu ideológiu, neviažeme sa na žiadne náboženstvo. Preto je absolútne scestné, a to mi je úplne jedno, o aké symboly ide, je úplne scestné, aby na tých budovách a štátnych inštitúciách a pri štátnych akciách sa uplatňovalo čokoľvek iné, ako to, čo pozná zákon o štátnych symboloch. A keďže to tu nebolo jasne zadefinované, tak prichádzame s návrhom zmeny zákona s tým, že jediné, jediné prípustné symboly, ktoré na štátnych budovách budú môcť byť, sú v podstate zástava, samozrejme, Slovenskej republiky a všetky symboly štátnosti. Potom sú to teda symboly Európskej únie pri, teda do, v prípade akcií, že sa ktokoľvek dobrovoľne rozhodne, že chce tento symbol, aby tam bol. Sú to potom štátne symboly štátov uznaných Slovenskou republikou a symboly organizácií, v ktorých Slovenská republika je členom. Samozrejme, že potom sú všetky symboly, ktoré patria do samosprávy, atď. Všetko ostatné nemá mať dôvod byť na týchto verejných budovách či už svojím spôsobom propagované alebo, alebo dávané. Je to zákon, ktorý je úplne nadstranícky. Je to zákon o slovenskej štátnosti. Nie je to viazané na to, či niekto je liberál alebo konzervatívec. Je to jednoducho o tom, že ak si ctíme ústavu a v tej ústave je napísané, že sa neviažeme na žiadnu ideológiu, na žiadne náboženstvo, tak žiadne symboly, ktoré túto ideológiu v akejkoľvek podobe propagujú, tam nemajú mať miesto. Ďakujem veľmi pekne za podporu.